  Майя Бывальцева Сьӧлта ёросысь Алексей но Наталия Корякинъёслэн семьязы «Успешная семья Приволжъя 2021» вожвылъяськонын куинетӥ инты басьтӥзы. Чебоксарыын округъя конкурслэн финалаз улосвыл люкетъёсын вормись 14 устоосыз семьяос пыриськизы. Со сярысь Удмуртиысь тӧролэн но кивалтэтлэн пресс-службазы ивортӥз. Вожвылъяськон 7-8 пӧсьтолэзе ортчиз. Пыриськисьёс асэнызы но улосвылъёсынзы тодматӥзы, асьсэлэсь устолыксэс но быгатонлыкъёссэс возьматӥзы, лулчеберетъя конкурсын ӵошатскизы. Корякинъёсты жюри но, учкисьёс но элькун сярысь верамзы понна вылӥ дунъязы. Алексей но Наталья Корякинъёс Сьӧлта ёросысь лулчеберет юртын ужало: картэз звукорежиссёр, кышноез кивалтӥсь луыса. Семьяын куать пиналъёссы: бадӟымез Ксениязы Санкт-Петербургын улэ но ужа, кыкетӥез нылзы Дарья – Чайковскын физкультурая институтын дышетске, Светлана, Марьяна, Никита но Павле школаын тодон-валанъёс люкало. Ваньзы пӧртэм ужрадъёсы но вожвылъяськонъёсы мыло-кыдо пырисько. Окургъя финалын Пермь шаерысь Абашкинъёс вормизы, Светлана но Андрей 14 пиналъёссэс будэто. Чувашиысь Львовъёс кыкетӥ инты басьтӥзы, Александрлэн но Татьяналэн укмыс пиналъёссы Ватсалом, «Успешная семья Приволжья» вожвылъяськон Росси азьмуртлэн Приволжск федерал окургъя ужоскето муртэз Игорь Комаров юрттэмен 2013-тӥ арысен арлы быдэ ортчытъяське. Отчы округысь вань улосвылъёсысь 14 семьяос пырисько, кытын кык но солэсь трос быдэ вуымтэ пиналъёссы вань, соос пӧлын вордыны кутэмъёсыз. Тегъёс: Мерлык Ижкар Удмуртия вожвылъяськон семья  